ગુજરાત સરકારમાં સનદી અધિકારીઓની જગ્યા વધારવા માટે ગુજરાત માગણી કરી રહ્યું છે. સરકાર એવું માને છે કે કેન્દ્રએ 10 થી 15 ટકા વધારે આઇએએસ ઓફિસરો રાજ્યને આપવા જોઇએ. સનદી અધિકારીઓ જે રીતે નિવૃત્ત થઇ રહ્યાં છે તેની સામે નવી નિયુક્તિનું પ્રમાણ ઓછું હોવાથી ઘટ વર્તાઇ રહી છે. ગુજરાતમાં આઇએએસની મંજૂર થયેલી સંખ્યા 297 છે જેમાં પાંચ વર્ષે ત્રણ થી પાંચ ટકાનો વધારો થાય છે. રાજ્યના મુખ્યસચિવ ડો. જે.એન.સિંઘ પણ માને છે કે ગુજરાતની આઇએએસ સ્ટ્રેન્થ વધવી જોઇએ. જો માગણી પ્રમાણે આઇએએસ ઓફિસરો ગુજરાતને મળે તો આ સ્ટ્રેન્થમાં બીજા 44 ઓફિસરોનો વધારો થઇ શકે છે. ગુજરાતમાં હાલ 162 સિનિયર પોસ્ટ છે. પ્રમોશન પોસ્ટ 90 છે. સરકારની કામગીરીના પ્રમાણમાં આઇએએસ ઓફિસરોની ઘટ તો જોવા મળે છે પરંતુ સરકારે જિલ્લાકક્ષાની જગ્યાએ ગુજરાત વહીવટી સેવાના અધિકારીઓને નિયુક્ત કર્યા છે તેથી વાંઘો આવતો નથી આમ છતાં નિવૃત્તિનું પ્રમાણ વધતા વધુ ઓફિસરોની માગણી કરવામાં આવી રહી છે.